REGULAMENTUL (CE) NR. 1242/2007 AL COMISIEI
din 24 octombrie 2007
de modificare a Regulamentului (CE) nr. 793/2006 privind normele de aplicare a Regulamentului (CE) nr. 247/2006 al Consiliului privind măsurile specifice din domeniul agriculturii în favoarea regiunilor ultraperiferice ale Uniunii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 247/2006 al Consiliului din 30 ianuarie 2006 privind măsurile specifice din domeniul agriculturii în favoarea regiunilor ultraperiferice ale Uniunii (1), în special articolul 25,
întrucât:
(1)
În urma experienței acumulate din aplicarea Regulamentului (CE) nr. 793/2006 al Comisiei (2), s-a constatat că unele dispoziții din respectivul regulament trebuie modificate.
(2)
Regulamentul (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de licențe de import și export și de certificate de fixare în avans pentru produsele agricole (3) prevede ca emiterea și utilizarea certificatelor să se efectueze cu ajutorul unor sisteme computerizate. Trimiterile la această posibilitate ar trebui integrate în Regulamentul (CE) nr. 793/2006.
(3)
La prima liniuță de la articolul 29 din Regulamentul (CE) nr. 793/2006 sunt vizate numai regimurile specifice de aprovizionare care trebuie plătite în orice perioadă a anului. În vederea funcționării corespunzătoare și a eficienței programului, ar trebui adăugate măsuri suplimentare. Prin urmare, ar trebui să se permită ca plățile să fie făcute în orice perioadă a anului pentru importul și livrarea de animale vii, cât și pentru măsurile prevăzute la articolul 50 din respectivul regulament.
(4)
Procedurile de modificare a programelor prevăzute la articolul 49 din Regulamentul (CE) nr. 793/2006 trebuie să fie mai clare. Este de dorit să se specifice regulile pentru depunerea cererilor de modificare a programelor generale și pentru aprobarea lor de către Comisie, precum și calendarul de aplicare a acestora. Din cauza regulilor bugetare, modificările aprobate ar trebui să fie puse în aplicare începând cu data de 1 ianuarie a anului următor celui în care a fost depusă cererea de modificare. Pe lângă aceasta, ar trebui să se facă o distincție între modificările importante care trebuie să fie aprobate printr-o decizie a Comisiei și modificările mai puțin importante, care ar trebui notificate Comisiei doar cu titlu informativ.
(5)
Formularea actuală a articolului 50 din Regulamentul (CE) nr. 793/2006 trebuie clarificată și trebuie adăugată trimiterea la articolul corespondent din Regulamentul (CE) nr. 247/2006.
(6)
Pentru a asigura o tranziție lină de la regimurile anterioare aplicabile până în 2006 în ceea ce privește posibilitatea de a utiliza certificate electronice pentru ajutoare, în conformitate cu regimurile specifice de aprovizionare și în ceea ce privește posibilitatea de efectuare a plăților în orice perioadă a anului pentru importul și livrarea de animale vii, precum și pentru măsurile prevăzute la articolul 50 din Regulamentul (CE) nr. 793/2006, modificările aduse articolului 5 alineatul (2), articolului 7 alineatul (2) și articolului 29 ar trebui să fie aplicabile de la data la care Comisia și-a notificat aprobarea programului general al statului membru în cauză în conformitate cu articolul 24 alineatul (2) din Regulamentul (CE) nr. 247/2006.
(7)
Prin urmare, Regulamentul (CE) nr. 793/2006 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 793/2006 se modifică după cum urmează:
1.
La articolul 5 alineatul (2), al doilea paragraf se înlocuiește cu următorul text:
„Articolul 8 alineatul (5), articolele 13, 15, 17, 18, 19, 21, 23, 26, 27, 29-33 și 36-41 din Regulamentul (CE) nr. 1291/2000 se aplică, mutatis mutandis, fără a aduce atingere prezentului regulament.”;
2.
La articolul 7 alineatul (2), al doilea paragraf se înlocuiește cu următorul text:
„Articolul 8 alineatul (5), articolele 13, 15, 17, 18, 19, 21, 23, 26, 27, 29-33 și 36-41 din Regulamentul (CE) nr. 1291/2000 se aplică, mutatis mutandis, fără a aduce atingere prezentului regulament.”;
3.
La articolul 29, prima liniuță se înlocuiește cu următoarea liniuță:
„-
în cazul regimurilor specifice de aprovizionare, al măsurilor aplicabile la importul și livrarea de animale vii și al măsurilor prevăzute la articolul 50, în orice perioadă a anului;”.
4.
Articolul 49 se înlocuiește cu următorul text:
„Articolul 49
Modificarea programelor
(1) Modificările programelor generale aprobate în conformitate cu articolul 24 alineatul (2) din Regulamentul (CE) nr. 247/2006 trebuie prezentate Comisiei și trebuie să conțină justificări bine fondate, în special în ceea ce privește elementele de mai jos:
(a)
motivele și eventualele dificultăți de punere în aplicare întâmpinate, care justifică modificarea programului general;
(b)
efectele estimate ale modificării;
(c)
consecințele în ceea ce privește finanțarea și verificarea angajamentelor.
Cu excepția cazurilor de forță majoră sau a circumstanțelor extraordinare, statele membre depun cererile de modificare a programelor nu mai des de o dată pe an și pentru fiecare program, cel târziu la data de 30 septembrie a fiecărui an.
În cazul în care Comisia nu prezintă obiecții la modificările solicitate, acestea se aplică începând cu data de 1 ianuarie a anului următor celui în care acestea au fost notificate.
Aceste modificări pot să intre în vigoare mai devreme în cazul în care Comisia confirmă în scris statului membru, înainte de data prevăzută la paragraful al treilea, că modificarea notificată este în conformitate cu legislația comunitară.
În cazul în care modificarea notificată nu respectă legislația comunitară, Comisia informează statul membru respectiv în acest sens, iar modificarea nu se aplică până când Comisia nu primește o modificare care să poată fi declarată conformă.
(2) Prin derogare de la alineatul (1), pentru modificările prevăzute mai jos, Comisia evaluează propunerile statelor membre și decide în privința aprobării acestora în termen de patru luni de la trimiterea lor, în conformitate cu procedura prevăzută la articolul 26 alineatul (2) din Regulamentul (CE) nr. 247/2006:
(a)
introducerea de noi măsuri sau sisteme de ajutor în programul general; și
(b)
creșterea nivelului unitar de sprijin deja aprobat pentru fiecare măsură sau sistem de ajutor existent cu mai mult de 50 % din suma aplicabilă la data prezentării cererii de modificare.
(3) Statele membre sunt autorizate să efectueze următoarele modificări fără a recurge la procedura prevăzută la alineatul (1), cu condiția ca aceste modificări să fie notificate Comisiei:
(a)
în cazul bilanțului previzional de aprovizionare, modificările de până la 20 % din nivelul individual de ajutor sau modificările cantităților produselor cuprinse în regimul de aprovizionare și, prin urmare, suma totală a ajutorului alocat în sprijinul fiecărei linii de produse; și
(b)
în cazul programelor comunitare de sprijinire a producției locale, modificări de până la 20 % din cota financiară alocată fiecărei măsuri, sau modificări de până la 20 % din suma unitară în plus sau în minus față de sumele aplicabile la data când se prezintă cererea de modificare;
(c)
modificările care urmează modificărilor aduse codurilor și descrierilor prevăzute de Regulamentul (CE) nr. 2658/87 al Consiliului (4), utilizate pentru identificarea produselor care beneficiază de ajutor, atâta vreme cât aceste modificări nu determină o modificare a produselor în sine.
Modificările se aplică de la data primirii lor de către Comisie. Acestea pot fi puse în aplicare numai o dată pe an, cu excepția cazurilor de forță majoră sau a circumstanțelor extraordinare, a modificării cantităților produselor prevăzute de regimurile de aprovizionare și a modificării nomenclaturii statistice și a codurilor din Tariful Vamal Comun în conformitate cu Regulamentul (CEE) nr. 2658/87.
5.
Articolul 50 se înlocuiește cu următorul text:
„Articolul 50
Finanțarea studiilor, a proiectelor demonstrative și a cursurilor de formare sau a măsurilor de asistență tehnică
Suma necesară pentru finanțarea studiilor, a proiectelor demonstrative și a cursurilor de formare sau a măsurilor de asistență tehnică prevăzute de un program aprobat în conformitate cu articolul 24 alineatul (2) din Regulamentul (CE) nr. 247/2006, în scopul punerii în aplicare a programului respectiv, nu depășește 1 % din suma totală de finanțare alocată fiecărui program în conformitate cu articolul 23 alineatul (2) din respectivul regulament.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Cu toate acestea, articolul 1 alineatele (1)-(3) se aplică pentru fiecare stat membru în cauză începând cu data la care Comisia și-a notificat aprobarea pentru programul general al statului membru respectiv în conformitate cu articolul 24 alineatul (2) din Regulamentul (CE) nr. 247/2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2007.